khistorydata/jeongjo-sjw-relations huggingface dataset:
정조 20년
幼學禹夏永疏曰伏以臣一介蝡躶之微也窮居草野塡迫溝壑而未暇魯緯之恤妄懷杞天之憂每想古人之獻芹未嘗不撫躬自悼曰一段忠愛人所同得於彝性者而吾何獨無所獻於吾君也迺於食息之暇略具狂瞽之見名之曰千一錄蓋謂千慮之或有一得也抱篋彷徨恒切耿結今我殿下遇災修省渙發詢蕘之聖敎警惕之誠求助之旨藹然於十行絲綸爰咨宰輔至于末之黎庶俾各條陳其素蘊恩綸所頒跛躄咸聳莫不欲效杪芒而贊日月念臣一身猶是聖朝陶甄中物旣有平日之所輯錄則終不敢泯默略爲抄刪裒成冊子妄效應旨之具惟聖明垂察焉自古災異之見深遠難測而蓋出於仁愛之天心垂象示警要使一世之君臣上下恐懼修省之意也故殷道之復興實由於桑穀雊雉則安知近日層疊之災不爲聖朝轉而祥之大機會乎夫召災之端固非一事一政所以召則弭災之方亦非一事一政所可弭也今若以某事某政爲召災之端以某事某政爲弭災之方傅會膚淺之見强以爲說則適足以欠誠敬而致屑越臣不敢爲此也大抵不可測者天意也所可盡者人事也而殷湯之六事宋景之三言以我殿下對越之聖心必有所默禱躬行於減膳之日矣無容群下之陳勉而臣愚死罪竊以爲萬化之本在於人主一心上操舍之間治忽如影響是心也卽堯之所以允執而舜禹傳授以之爲大聖以之做至治成湯繼之以日新又新文王繼之以純亦不已而自孔子以下不得其位以言爲治具而曾傳治平之道以誠正爲本洪惟我祖宗朝傳授心法卽堯舜之心法也祖宗朝傳授治謨卽堯舜之治謨也故前乎百代之上而生於康衢者於身親見後乎百代之下而生乎吾東者亦於身親見重熙累洽式至于今殿下以堯舜之姿踐祖宗之位堯舜之心法授受於祖宗堯舜之治謨授受於祖宗殿下亦今日之堯舜也心法治謨已具於殿下方寸之間一念憂勤躋兆黎於春臺卄載化育囿八方於壽域雖以虞廷之采色莫象軒宮之垂衣而第昇平旣久上下狃安惟修惟和或有董威之不足乃逸乃豫或欠庶績之咸熙倘使伯益皐陶復生於今日朝廷則一堂都兪亦豈無責難陳戒之辭而大小含默徒事忨愒紀綱解弛惟爲姑息以殿下克明之峻德民未時雍以殿下若保之聖念澤未下究殿下之貌瘦於宵旰而八域不肥殿下之心勞於作興而百度罔功駸駸然日至於恬嬉悠泛此正大加警惕亟軫修明之時也故仁天示之以災有若耳提而面命此殿下所以一心寅畏惕然求助於臣庶者也於戲殿下所居之位天位也殿下所理之政天工也天是在上之天而殿下卽在下之天也乾元體元其理一也易曰天行健詩曰維天之命於穆不已中庸曰唯天下至誠爲能經綸天下之大經立天下之大本殿下於萬幾之中益勉以自强不息之工用天之道運天之化於仁施之以雨露於威奮之以雷霆於邪正燭之以日月於明良契之以風雲凡於政敎施措之間如天之無私如天之成物一日二日配天而悠久無所間斷而恒存兢業之戒亦以庶官之無曠董飭群下使位著宰輔者各盡彌綸之責職在邇班者俱進啓沃之方內而微官庶僚外而方伯守宰殫誠率職莫不以振刷勵翼爲贊襄之道使一夫無所不獲而齎鬱八方皆得安業而樂生則示警之天心必將不日而底豫淫虹可化爲慶雲無花可期而有秋矣苟求其要則惟在我殿下一心上操存而已雖然文質之損益琴瑟之更張各有隨時而制宜者則惟今之國計民事亦不無一二之可以撟革施措者故臣以蒙昧之見上以冒猥越下以任譏笑敢竭傾葵之素性妄效進蕘之微忱瀆擾之罪惟鈇鉞是竢而倘蒙我聖上特賜澄省竝列於群策畢陳之中惕然修明斷然作興以致災轉爲祥乖反爲和使帀域含生咸囿於熙皥之化則如臣螻蟻之賤亦將含哺歌詠於煙月之衢而與有榮焉臣無任云云省疏具悉爾所陳十有三條皆關民國之實用爾必抱才莫達之人也務本條中各道各邑置農官申明警民編頒諭之舊制云云許令廟堂指陳便否水車之制近有壯營多數造置者但費用甚鉅遍頒列邑恐似難便經界之政爾言得宜待年事之稍熟次次勸飭必有其效種桑一款欲效安州相公桑故事先從華城而始之近年守臣之所報聞歲以萬株爲課第欲觀來頭蠶功化俗條中小學講事莫曰陳談卽予苦心其爲化民成俗之一助豈有大於此者卽令宗伯之臣將爾疏語兼就恒式以便而易行之條件論列稟啓俾卽頒示京外禁奢之爲目下急務何待爾言而知之飮食之費甚於衣服況油蜜果禁令自有金石之典而紀綱不立其所蕩然無異於衣章然徒法不能自行則出禁發差撓民而已漸摩丕變之方每與大臣有司之臣筵席講究者另當留神通編法條之屬於禁令刑法者抄頒中外爾言有理令法曹之官草記稟處空名帖發賣近有新禁除非通一道設賑依舊例勿許爾或未聞乎爾之經綸亦有意見令廟堂稟處用人條中兩銓可以採用者卽令條列回啓科弊之釐正卽初元勤諮之第一義而牽補至今蓋有商量者存軍制及關防諸條付之廟堂須於本司坐起日問于武將稟處糴稅條發賣廣詢大臣亦有建白者欲待擧行之如何本府條付之守臣具意見狀聞耽羅條禁盜條令廟堂草記防奸條除却許多條令莫先於修明五家統之制使居者無被盜之患而非理好訟之習自當不期禁而自禁餘三條中二條未必然置之火砲藏藥事令武庫提擧看詳覆奏
정조 20년
丙辰四月二十五日卯時上御誠正閣藥房入診諸承旨持公事入侍時提調沈頤之行左承旨閔台爀右承旨李海愚假注書洪奭周記事官吳泰曾金履永檢校待敎徐有榘醫官柳光翼金孝儉李敬培金光國李周憲李惟鑑丁希泰以次進伏訖頤之曰日氣不適聖體若何上曰一樣矣頤之曰寢睡水剌之節若何上曰一樣矣頤之曰王大妃殿氣候若何上曰一樣矣頤之曰醫官旣待令使之入診宜矣上曰置之可也頤之曰暑節漸近膈候得無復發之漸乎上曰自去冬已有此症近則轉甚膈熱盛則口渴作雖服葛粉五味子之屬而亦不能止渴房堗少溫亦輒失睡日熱轉劇不知何以經過矣頤之曰水飮之過進寢睡之觸冷竊不勝下情之悶慮矣上曰予自幼時每終日跪坐襪尖及袴之當膝處皆穿就寢前未嘗脫網巾矣帝王規模不必如是太拘束故近來稍欲自便而習與性成難以猝改矣頤之曰寢睡則能至幾更耶上曰每以三更後爲就寢之節而雖善睡之夜漏未盡而輒覺矣又敎頤之曰卿之筋力勝於少時飮啖寢眠俱善爲云矣近見右相則筋力比前益旺亦是八年閑良之效也大抵早年登科而至老立朝者與老來始仕者凡百筋力頓異卿則雖早出仕路而亦不衰老矣上曰連日不雨方有惜乾之歎云井泉則不至於枯涸耶頤之曰雖有旱氣而不至有此慮矣上曰近來經筵常參皆不設行故持公事入侍則以勤勵之意每日爲之而藥房入診卿若入來則每每使之入侍此亦出於尊年之意矣上曰己酉大禮時予於左承旨之言有不可忘之端矣朝廷名器雖不可以酬勞言而經筵已通銓擬尙遲以其地處何其沈屈也又敎頤之曰今日次對不使來會者蓋因李秉鼎事而然也前此沁留上來時或不無事端故朝廷每聞此報輒生疑慮故今番則留守使之下去而每有一番擧措輒惹一場鬧端欲使之顯然往來則臣隣之中傷損者必多欲使之潛往潛來則事反近於迷藏之戲一番猶不得已況屢番乎予之本意則實欲其權而得中而百爾思之終無恰好底道理此實予不知達權之義也頤之曰臣等亦豈不知殿下苦心而一經風波擧國震盪義理湮晦綱紀斁絶殿下旣知其不可矣而猶且行之臣等實不勝抑塞殿下雖欲全保而此反非全保之道也重臣疏擧亦豈不知臆逆之爲罪而心實可諒且此重臣適先有疏擧而臣等驚慮之忱亦豈與重臣有異同乎上曰金奉朝賀金剛之行致慮甚切聞甚在道入山筋力稍健此亦異事而載壽具遊山水古有是否頤之曰臣則以爲其家只有一孫而一孫隨往則家便在是似別無係戀之處矣上曰此大臣命數如是奇險大抵名者造物所忌此大臣之無論毁譽名籍人口故福之不完乃至於此耶頤之曰藥房汲水船限年修補今又當次其物力自戶曹當爲劃給而此不必出擧條筵稟後報于戶判使之磨鍊修補似好矣上曰依卿所奏爲之可也頤之曰舟橋所旣有旗幟器械等物而無管守之人所謂庫直乃是以龍驤鳳翥亭庫直兼充者而且無料布故雖有名號而實不相干涉今亦難創設料布本所旣是禁營字內今於禁衛軍內別定庫直使食禁營料布則似爲好矣上曰依此爲之可也頤之率醫官先退台爀讀奏戶房公事京畿監司金文淳啓本坡州牧反庫事忠淸監司林濟遠啓本公州牧反庫事海愚讀奏兵房公事部將閔植病親呈辭副護軍李相璜掃墳呈辭刑房公事忠淸監司林濟遠啓本罪人李大何希放送事命各書判付訖命書榻敎曰政官牌招開政台爀曰注書柳遠鳴今日仕記以仕進修正以入而尙不入來今此持公事入侍時不得隨參事體所在極爲未安推考何如上曰依爲之出擧條仍命退諸臣以次退出
정조 20년
行都承旨蔡弘履未肅拜行左承旨閔台爀坐右承旨宋銓坐直左副承旨金啓洛未肅拜右副承旨李海愚坐直同副承旨崔獻重牌不進注書柳遠鳴病一員未差假注書金熙洛仕洪奭周仕直事變假注書閔榮祖仕
정조 20년
李海愚啓曰合辭方張之時憲府無詣臺之員事甚未安未肅拜大司憲徐有臣卽爲牌招何如傳曰允
정조 20년
李海愚啓曰右承旨李亨元左副承旨李書九今日不爲仕進竝卽牌招何如傳曰竝許遞前望單子入之待下批牌招察任
정조 20년
李海愚啓曰大司憲徐有臣牌不進執義李城輔掌令金星甲任長源持平趙彦哲崔璧俱在外監察茶時之意敢啓傳曰知道
정조 20년
李海愚啓曰漢學殿講吏文製述退定於晦間事命下矣以何日爲之乎敢稟傳曰明日爲之處所以便殿爲之
정조 20년
閔台爀啓曰文正公趙光祖家致祭今月二十六日設行事禮曹單子啓下矣何承旨進去乎敢稟傳曰右副進去
정조 20년
注書柳遠鳴病代以金熙洛爲假注書
정조 20년
傳于閔台爀曰違牌承旨許遞前望單子入之待下批牌招察任
정조 20년
承旨前望單子入之宋銓尹光顔崔獻重落點
정조 20년
李海愚啓曰明日殿座承旨當爲備員而都承旨李鼎揆在外右承旨李儒慶奉命在外同副承旨崔獻重牌不進無以備員何以爲之敢稟傳曰在外承旨許遞前望單子入之違牌承旨只推與新除授承旨牌招察任
정조 20년
承旨前望單子入之蔡弘履金啓洛落點
정조 20년
李海愚啓曰校理申大尹副校理洪秀晩修撰金熙采牌不進罷職傳旨今方捧入而副修撰李龜雲在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 20년
以同副承旨崔獻重再牌不進罷職傳旨傳于閔台爀曰只推更爲牌招
정조 20년
有政吏批判書沈煥之受由參判黃昇源進參議宋煥箕在外未肅拜行左承旨閔台爀進啓曰判書沈煥之受由參議宋煥箕在外未肅拜小臣獨政未安何以爲之敢稟傳曰仍爲之以李喆模爲大司諫鄭東觀爲校理沈奎魯爲副校理宋翼孝爲修撰洪樂淵爲宗簿正
정조 20년
兵批判書具㢞病參判李敬一入直進參議朴聖泰病參知李義駿病右副承旨李海愚進副護軍徐美修單付
정조 20년
閔台爀啓曰新除授副校理沈奎魯時在江原道淮陽地經筵入番事緊斯速乘馹上來事下諭何如傳曰允
정조 20년
閔台爀啓曰校理鄭東觀修撰宋翼孝牌不進罷職傳旨今方捧入而副校理沈奎魯副修撰李龜雲俱在外玉堂上下番俱空事甚未安未差之代政官牌招開政差出待下批牌招以爲推移入直之地何如傳曰違牌玉堂只推更爲牌招入直
정조 20년
以校理鄭東觀修撰宋翼孝再牌不進罷職傳旨傳于閔台爀曰只推
정조 20년
傳于李海愚曰同副承旨入侍
정조 20년
閔台爀啓曰有所重則書題之坐椅呼寫與揭于題板不但合有商量題語之所重何如則坐於殿上使諸文臣庭除應製亦未知爲可此意遣史官問于槐院兼帶諸大臣以來事命下矣問于槐院都提調洪樂性蔡濟恭尹蓍東處則洪樂性以爲卽者史官以親臨吏文製述時儀註下詢事來傳聖敎伏地伏讀仰認聖心攸在誠不勝欽頌之至第臣昏眩之症近益添劇神精迷瞀若墜煙霧莫知所以仰答明問秪切悚蹙之忱云蔡濟恭以爲臣於吏文製述親臨之時或以承旨或以文任入參者亦有之未嘗致疑於節目間事今承下詢回思所重聖敎誠有然者矣初不致疑則已旣已念及於所重則坐椅呼題揭題階上試官之坐於殿上擧子之製於庭下俱似如何臣意則殿座受四拜後試官則出賓廳擧子則出內兵曹或尙瑞院等處然後使史官奉御題筒輪示還入收券於賓廳則似無近褻之歎矣伏惟上裁云尹蓍東以爲吏文製述非今創行已例必多可據且伏聞先朝丙子春節製御題表擬本朝謝賜九章八音而殿座親臨未能記得然題語之所重則此可按照取考政院日記定行儀註恐合事宜伏惟上裁云矣敢啓傳曰欽惟與伏遇句語之所重頭辭及結辭稱號之莫重俱果何等至尊敬處則決不可坐椅而呼題席地而書券大抵吏文製述之創式專爲程式規度今若勿書尊敬處則與功令儷文之尋常試取何異乎依左相議施行而試官則旣兼講試官當仍留只令應製人出待賓廳受題後各於闕內公廳使之製進此後以爲例仍令禮判知此意卽爲釐正於儀註可也
정조 20년
以工曹坐不坐單子傳于閔台爀曰在外判堂許遞
정조 20년
獻納柳頤玄啓曰請金甲島爲奴罪人克觀古今島爲奴罪人克泰更令王府嚴鞫得情快正王法措辭現上請逆賊尙魯亟施孥戮之典措辭現上請亟寢秋曹罪人柳師文放釋之命仍令王府設鞫嚴問快正典刑措辭現上請島配罪人李周奭更令王府拿致加刑限己身島配雖有赦典永勿擧論措辭現上新除授正言李東冕時在京畿抱川地司憲府掌令任長源時在全羅道寶城地掌令金星甲時在南原地持平趙彦哲時在平安道定州地持平崔璧時在慶尙道慶州地請竝斯速乘馹上來事下諭答曰不允柳師文事亟停勿煩下諭事依啓
정조 20년
閔台爀以吏曹言啓曰今此景慕宮朔祭獻官預差以前承旨李書九塡差而時無職名令該曹口傳付軍職何如傳曰允
정조 20년
兵曹口傳政事護軍單李書九
정조 20년
閔台爀以吏曹言啓曰贈諡忠壯公邊應井延諡來五月初三日定行於忠淸道全義地云矣敢啓傳曰知道
정조 20년
閔台爀以賑恤廳言啓曰北部司宰監契任掌尹器大今月二十五日本洞路傍得二歲遺棄女兒同里居良女趙召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 20년
李海愚以備邊司言啓曰水原幼學禹夏永上疏批旨內耽羅條禁盜條令廟堂草記事命下矣取見其疏本耽羅條則島陸事情羅舖換貿皆有依據可以採用其中一萬包米二萬包租待登熟貿儲使島民載物産轉販納錢本價受穀云云尤緊要中窾此則待羅里舖改節目時參互定規爲計貢馬說弊四苦役難支之端又各鑿鑿有據然馬貢則以預先喂養事已有擧條之頒下者四役則前後守臣或遵朝令或從民願次次省減今則似不至於蕩産徵隣族之境云此兩條姑且置之以觀來頭禁盜條則以衣服器皿汁物之保擧賣買爲救弊之關捩者驟看雖似迂遠其實頗有妙理苟能禁戢之有效何拘些少之爲弊至於牛馬之錄其毛角形色造給紙牌使於賣買時傳掌者勿論京外尤爲防奸之要道故相旣收效於按道朝家又頒法於諸路則今者所請便是修明舊制也然遽爾頒行不無初頭紛鬧之慮爲先關問于諸道道臣待回牒更爲稟處統戶之規號牌之法自是金石之典載在通編之書京外有司之臣自當申明擧行每每提飭反有煩屑騷擾之慮言固可採而今不必別有施行此一款姑爲安徐何如傳曰允
정조 20년
備邊司啓目粘連廣州將仕郞愼信上疏內都城東南築雉城建敵樓事仁川設防營事郡縣中有城處重修無城處新築殘邑則傡小合大後築城事江倉移設城內事置之不緊鎭堡合傡使有廩祿而無得斂徵於軍卒事鎭堡合傡不可遽議鎭將之收布事更令兵水臣嚴加察飭南漢山城糶糴時令民皆持一塊石他山城一例申飭事分付京外守臣嚴飭擧行軍制一依古制頭目人等啄剝之習禁止事嚴飭道帥臣期於矯革鄕邑校生軍官等名目各定額數春秋講校生以小學軍官以兵學居下者汰入軍籍忠義郞廳等假銜一切禁斷事亦遵舊典宗簿郞廳勳府翊衛等帖文嚴飭該司無得如前過濫自各該邑査其眞假勿許施行何如判付啓依回啓施行爲旀其中積置石塊於城底不但南城爲然京城水門亦皆鳩置乙仍于去去來來之人莫不手熟目慣挽近以來字內營門不能致察亦未免抛置然忽地申明徒歸撓民先從兩漢申飭爲旀嚴飭頭目軍誅求隊下軍之弊不待定制自是一律兵水使習陣也誅求者先斬後啓聞載在本司謄錄是置今不必只以察飭之意雍容行會徒損事面此一款置之爲良如敎
정조 20년
丙辰四月二十六日卯時上御誠正閣諸承旨持公事入侍時行左承旨閔台爀右副承旨李儒慶同副承旨李海愚假注書洪奭周記事官吳泰曾金履永檢校直閣金勉柱以次進伏訖儒慶讀奏禮房公事京畿監司金文淳狀啓雨澤事海愚讀奏兵房公事宣傳官李時晦病親呈辭大護軍李聖圭掃墳呈辭慶尙左兵使李潤謙狀啓捉虎申飭事台爀讀奏黃海監司徐邁修狀啓進上墨上送事命各書判付訖台爀曰先正臣趙文正家致祭何承旨進去乎上曰右副進去可也仍命退諸臣以次退出
정조 20년
丙辰四月二十六日申時上御便殿同副承旨入侍時同副承旨李海愚假注書洪奭周記事官吳泰曾金履永內閣直提學李晩秀以次進伏訖以親臨吏文製述儀註命書傳敎曰有所重則書題之坐椅呼寫與揭于題板不但合有商量題語之所重何如則坐於殿上使諸文臣庭除應製亦未知爲可此意遣史官問于槐院兼帶諸大臣以來仍敎曰此傳敎分遣史官問議以來而使之催促往來可也賤臣承命出飭上曰新除承旨皆已承牌乎卽爲知入賤臣承命出問回奏曰左副今已入來同副則牌不進云矣上書下御製一簡其文曰佛乘嘗所昧而大報父母恩重偈警切剴摯導衆生以躋極樂與吾儒報本篤倫之旨義爲溪心之印月豈比於除夕重午雲觀搨頒之禳辟符自今兩名日代貼此偈以印本遍與之如是我聞佛諦十恩爲人勸遶須彌千帀造經典萬卷不如以八種梵音告大衆各各爲爺孃得生天上快樂齊發願仍敎晩秀曰名節符帖之揭旣無所據且涉不經而禳祓之道亦是古俗有難全廢今此佛經偈語旣以報父母恩爲名則不猶愈於正朝端午所進之辭誕意怪者乎仍以恩重經偈十五字頒示使付雲觀刊印以替符帖之進仍命退諸臣以次退出
정조 20년
行都承旨黃昇源坐行左承旨閔台爀坐右承旨申耆牌不進左副承旨李晉秀坐直右副承旨韓用龜坐直同副承旨未差注書柳遠鳴病一員未差假注書金熙洛仕洪奭周仕直事變假注書閔榮祖仕
정조 20년
閔台爀啓曰大司憲徐有臣牌招啓辭未下執義李城輔掌令任長源金星甲持平趙彦哲崔璧俱在外監察茶時之意敢啓傳曰知道
정조 20년
閔台爀啓曰來初一日輪對日次矣敢稟傳曰當次人受點後日次待令
정조 20년
閔台爀啓曰御營廳將官來言今日本廳軍兵日次私習云矣敢啓傳曰知道
정조 20년
閔台爀啓曰今日殿座承旨當爲備員而同副承旨崔獻重罷職傳旨未下何以爲之敢稟傳曰何敢一向違牌乎傳旨勿施前牌催促
정조 20년
閔台爀啓曰卽者兵曹判書具㢞以別侍衛兼試官入來矣謂有情勢直爲出去事甚未安推考警責仍卽牌招何如傳曰允
정조 20년
傳于閔台爀曰推考房承旨入侍
정조 20년
傳于閔台爀曰吏房承旨入侍
정조 20년
傳于閔台爀曰承旨前望單子入之待下批牌招察任
정조 20년
承旨前望單子入之黃昇源申耆韓用龜李晉秀落點
정조 20년
閔台爀啓曰兵曹判書具㢞牌不進推考傳旨今方捧入而今日殿座別侍衛不可不備如是違牌不卽承膺事甚未安更卽牌招何如傳曰允
정조 20년
閔台爀啓曰今日殿座承旨當爲備員同副承旨崔獻重疏批已下卽爲牌招何如傳曰允
정조 20년
以右承旨申耆牌不進罷職傳旨傳于閔台爀曰只推更爲牌招
정조 20년
以同副承旨崔獻重牌不進罷職傳旨傳于閔台爀曰只推更爲牌招
정조 20년
閔台爀啓曰兵曹判書具㢞再牌不進推考傳旨今方捧入而以別侍衛牌招命下之後如是違牌不卽承膺事體所在誠甚未安所當更請牌招而係是一日三牌何以爲之敢稟傳曰更爲牌招
정조 20년
傳于韓用龜曰坐直承旨入侍
정조 20년
吏曹口傳政事承文判校吳錫齡司藝金履權相換禮曹佐郞馬思人典籍金珍恪相換兼春秋單金珍恪以徐美修爲兵曹參議
정조 20년
以蔡弘履宋銓金啓洛拿處傳旨傳于韓用龜曰分揀
정조 20년
以右承旨申耆同副承旨崔獻重再牌不進罷職傳旨傳于韓用龜曰只推
정조 20년
以李海愚囚單子傳于韓用龜曰分揀放送
정조 20년
兵曹口傳政事副護軍李儒慶
정조 20년
以朴聖泰囚單子傳于韓用龜曰分揀放送
정조 20년
以金良倜安敬心囚單子傳于韓用龜曰分揀放送
정조 20년
韓用龜以吏曹言啓曰今此宗廟朔祭獻官以前承旨蔡弘履塡差而時無職名令該曹口傳付軍職何如傳曰允
정조 20년
兵曹口傳政事護軍蔡弘履
정조 20년
韓用龜以二所巡廳言啓曰去夜三更五點量壯勇營善騎隊申益文執捉依例移送兵曹之意敢啓傳曰令該營大將査實嚴治可也
정조 20년
左議政蔡濟恭箚曰伏以人之爲病方其病時痛楚無人事及幸得良己日漸蘇醒遂作完人不復痛定思痛病之爲例本自如是今臣之病頑塊盤據臍傍脅下一日十二時其發動雖以臣之主管臣身亦未知忽地叫倒在於何時何刻以故閉戶嚬蹙有若浦氓之候潮信店主之待食客人之見之者以爲病也則有時起坐笑語以爲不病也則蓋無一日安度要其歸則決然爲病廢人矣臣之此生不亦良苦乎哉念臣見帶濫職卽股肱輔弼之任而特蒙聖上施以優老之典賓對籌坐竝許勿參臣之式至今全保軀殼寔殿下賜也惟是磨不得者戀主一念天上象魏寤寐懸情令因吏文製述之便殿親臨命官天點誤及於臣豈不欲拚死趨赴仰覲耿光少伸轖結之忱而臣之上所陳病狀斷非一毫濫觴百爾思量蠢動無路玆敢箚列惶悚罔措之情伏乞聖慈亟削臣相職無使天工久曠仍治臣前後闕禮之罪以肅邦憲以安賤分千萬幸甚取進止答曰省箚具悉卿懇勿辭安心調理仍傳曰此批答遣史官傳諭
정조 20년
右議政尹蓍東箚曰伏以今日漢學殿講與吏文製述考官受點之諸相臣皆適有故乃復命臣臣當祗赴不暇而昨於籌司罷歸之後忽覺渾身寒縮頭疼如碎膈痞食滯上嘔下瀉達夜叫楚不省四到雖將承膺欲起還仆玆敢略陳短箚仰暴情實伏地惶霣如添一病伏願亟賜處分仍治臣瀆擾之罪以警具僚焉取進止答曰省疏具悉卿懇製講退期以待卿造朝卿須安心愼攝俟間視事仍傳曰此批答遣史官傳諭
정조 20년
同副承旨崔獻重疏曰伏以臣受恩罔極而有除輒違飭敎截嚴而進身無路冥然頑然若不識天高而地厚者然有臣如此生不如死念臣生逢聖世自分棄物此豈臣所樂爲者而孼由自作身名僇辱欲守微諒則義分至重欲伸叩謝則廉防在前徊徨岐路罔知攸措臣情到此亦云悲矣然臣之自來情勢雖不敢更事張皇而目今險路未盡物情難平東西班籍名無所係公議之不見容如此而徒懷怵迫嚴命抗顔周行則是無忌憚也此尤臣難冒之大防也屢犯違傲諒非獲已惶隕震懍益無所容玆敢席藁涕泣冒暴危懇伏乞天地父母特垂哀憐亟賜嚴勘以卒生成之澤不勝幸甚臣無任云云省疏具悉爾其勿辭察職
정조 20년
丙辰四月二十七日卯時上御重熙堂左承旨入侍時行左承旨閔台爀假注書洪奭周記注官安經心金良倜以次進伏訖上曰李判府事今已入來乎台爀曰不爲入來矣上曰命官入來之前先爲詣閣此李海愚之罪也仍命書傳敎曰當該承旨拿處又命書榻敎曰命官未及來待承旨侍衛徑先詣閤當該承旨及兵曹堂上拿處又命書榻敎曰承旨入侍時以黑團領入侍之當該兼春秋等令該府拿問處之不能檢飭之當該承旨從重推考仍命退承史以次退出
정조 20년
丙辰四月二十七日辰時上御重熙堂推考房承旨入侍時行左承旨閔台爀假注書洪奭周記注官安經心金良倜以次進伏訖命書傳敎曰以槐院公事堂上兼管譯院提調則其所擧行宜不如彼而時刻已屆未能整待當該承文院兼司譯提調李晩秀爲先從重推考仍爲下敎曰如此提調何必在京旣已受由今日內斯速發行可也仍命書榻敎曰兵曹堂上令該曹口傳差出仍命退承史以次退出
정조 20년
丙辰四月二十七日辰時上御重熙堂吏房承旨入侍時行左承旨閔台爀假注書洪奭周記注官安經心金良倜以次進伏訖上曰兼春秋旣有拿處之命則仍爲入侍何也它兼史不爲待令耶良倜曰馬思人以殿講應參人入來而吳錫齡未及待令矣上曰不爲待令兼春秋令該曹他司口傳相換後兼春秋仍爲啓下先入侍後謝恩出榻敎台爀曰兵曹入直堂上朴聖泰遞差傳旨旋以拿處改書出仍蒙分揀之命則口傳差代之望筒自在勿施故敢此仰達矣上曰依爲之出擧條仍命退承史以次退出
정조 20년
丙辰四月二十七日申時上御重熙堂坐直承旨入侍時右副承旨韓用龜假注書洪奭周編修官洪樂淵金履權以次進伏訖命書榻敎曰漢學殿講吏文製述命官造朝後爲之應講應製文臣及試官等姑令退去仍命退承史以次退出
정조 20년
丙辰四月二十七日酉時上御重熙堂坐直承旨入侍時右副承旨韓用龜假注書洪奭周記注官安經心金良倜以次進伏訖以同副承旨崔獻重牌不進罷職傳旨命書傳敎曰旣經外補屢遞職名情勢處義更無可言焉敢一味違召若昩竭蹶之義事體所在極爲駭然施以不敍之典仍命退承史以次退出
정조 20년
行都承旨黃昇源坐行左承旨閔台爀坐行右承旨李益運坐直左副承旨李肇源坐右副承旨李晉秀坐直同副承旨韓用龜坐注書柳遠鳴病一員未差假注書金熙洛仕直洪奭周仕事變假注書閔榮祖仕
정조 20년
韓用龜以都摠府言啓曰今日入直內三廳武兼禁軍及軍兵等中日習射請出標信傳曰知道
정조 20년
韓用龜啓曰大司憲徐有臣牌招啓辭未下執義李城輔掌令任長源金星甲持平趙彦哲崔璧俱在外監察茶時之意敢啓傳曰知道
정조 20년
韓用龜啓曰御營廳將官來言今日本廳軍兵日次私習云矣敢啓傳曰知道
정조 20년
黃昇源啓曰右承旨申耆今日不爲仕進卽爲牌招何如傳曰允
정조 20년
傳于李晉秀曰喬桐水使留待
정조 20년
備忘記喬桐水使李性默下直長弓一張長箭一部筒兒一箇賜給
정조 20년
承旨前望單子入之李益運李肇源落點
정조 20년
黃昇源啓曰新除授承旨李肇源方在罷散中何以爲之敢稟傳曰敍用
정조 20년
以右承旨申耆牌不進罷職傳旨傳于黃昇源曰伊時事實不在金吾以府郞時目擊者言其大臣擧條措語之差爽此不過有問則對而適値除夕姑勿頒布不獨此承宣之承敎擧行昭晣備至之後焉敢更事違牌康津縣監除授當日辭朝時任縣監遞付京職
정조 20년
吏曹康津縣監申耆除授事承傳
정조 20년
吏曹章陵令單李勉輝遞付京職事承傳
정조 20년
傳于李肇源曰坐直承旨入侍
정조 20년
傳于李晉秀曰右承旨入侍
정조 20년
李肇源曰合辭方張之時兩司無詣臺之員事甚未安除在外未署經外未肅拜人員竝卽牌招何如傳曰允
정조 20년
閔台爀啓曰校理鄭東觀修撰宋翼孝旣有只推之命更爲牌招使之入直何如傳曰允
정조 20년
以平安兵使任嵂狀啓薪島防禁疎忽以致彼人之投接龍川府使黃仁煐彌串僉使任尙珍嚴棍懲勵計料惶恐待勘事判付內啓下備邊司爲旀卿則到營屬耳勿待罪雖以該守言之能以追逐之實狀報比之從前掩置之守令不可同日而語當該守令邊將決棍分揀此後益加着念以爲贖罪之地事卿其嚴飭之意令政院回諭爲良如敎
정조 20년
敎喬桐水使李性默書王若曰地雖小於彈丸海防最重責則大於屛翰閫寄惟難肆簡已試之才庸侈特授之眷惟卿久矣華貫居然武家祗拜宣禧之宮存錄殆無虛歲常置摠管之直親密非比他人訓副宣傳西班之履歷旣遍防禦節度外閫之勞績亦多豈予注意之或私到今無試而不可眷彼一隅桐鎭實統三路舟師控神京而爲要衝地稱湖海襟帶隣沁都而作脣齒職專舳艫儲胥牧玆島氓戎政兼管於吏治撫乃防卒地利必資於人和惟其責任之不輕政宜諳練之是揀玆授卿以京畿水軍節度使兼三道統禦使喬桐府使卿其祗承寵命勉體殊恩擁旌節於三十年間喜父職之能繼供甘旨於百餘里外想孝養之尤便益推感激之誠克效保障之悃於戲壁壘增彩盍念天未雨之圖刁斗無聲宜贊海不揚之化故玆敎示想宜知悉知製敎金履喬製進
정조 20년
丙辰四月二十八日卯時上御誠正閣諸承旨持公事入侍時行都承旨黃昇源行左承旨閔台爀左副承旨李晉秀右副承旨韓用龜假注書金熙洛洪奭周記注官金良倜記事官吳泰曾檢校待敎徐有榘以次進伏訖昇源讀奏吏房公事江原監司徐有防狀啓楊口縣監李協聖到任事黃海監司徐邁修狀啓疏批有旨祗受事用龜讀奏兵房公事黃海監司徐邁修狀啓中軍徐興悌身病代折衝韓仁琦自辟事平安兵使任嵂狀啓方山萬戶韓時哲到防事刑房公事黃海監司徐邁修狀啓罪人韓五男文化縣移配事台爀晉秀以無公事先退命各書判付訖上曰喬桐水使入侍出榻敎熙洛承命出與喬桐水使李性默偕入進伏上曰喬桐水使進奏職姓名可也性默進奏職姓名上曰欲爲將往乎性默曰秋間可以將往矣上曰下去着實善爲之可也仍命宣諭訖命退諸臣以次退出
정조 20년
丙辰四月二十八日酉時上御重熙堂坐直承旨下直守令入侍時右副承旨李晉秀假注書金熙洛記注官金良倜記事官吳泰曾康津縣監申耆以次進伏訖上曰康津縣監進前耆進伏上曰俄下傳敎便爾疏槪今則昭晣無餘矣耆曰莫非臣行己無狀之致今此恩補只自感泣上曰年前沔川之謫亦由不着己之事其在謀身之道不可謂之緊矣耆曰到底無非自孼何敢尤人乎上曰康津連歲告歉之餘民瘼未蘇出自近列其所拊恤之方不待予言惟當自盡矣何日當登程乎耆曰不日當發矣命耆先退命書傳敎曰承旨前望單子入之待下批牌招察任命退承史以次退出
정조 20년
丙辰四月二十八日戌時上御重熙堂右承旨入侍時行右承旨李益運假注書金熙洛記事官吳泰曾金履永以次進伏訖上曰趙鎭寬所掌漕船謄錄冊子斯速持入賤臣承命出傳仍命退承史以次退出
정조 20년
行都承旨黃昇源坐行左承旨閔台爀坐行右承旨李益運坐直左副承旨李肇源坐直右副承旨李晉秀坐同副承旨韓用龜坐注書柳遠鳴病一員未差假注書尹致永仕徐俊輔仕直事變假注書閔榮祖仕
정조 20년
藥房提調臣沈頤之副提調臣閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 20년
韓用龜啓曰備邊司郞廳來言今日賓廳日次而大臣身病不得來會云矣敢啓傳曰知道
정조 20년
傳于李益運曰禮房承旨馳詣宗廟景慕宮奉審摘奸以來
정조 20년
李益運啓曰端午帖製述人旣已抄啓弘文提學閔鍾顯待開門牌招以爲出韻科次之地何如傳曰允
정조 20년
傳于黃昇源曰韓山郡守除朝辭赴任
정조 20년
吏曹口傳政事韓山郡守單申耆
정조 20년
黃昇源啓曰京畿監司金文淳有時急稟達事來詣請對矣傳曰何待引接而知之乎卿必錯聞而過動者卿爲先令該府拿問斯速退去
정조 20년
傳于韓用龜曰沁留擧措萬萬駭然無事時船隻豈可下手聚繫於北岸乎事關紀律奪符拿來欲爲嚴處矣更思以官村無事爲近日酬應此事之左契江華留守金履翼分揀密符還授
정조 20년
傳于李益運曰有下敎於畿伯請對之時諸承旨請對時雖曰口傳必已聞知則豈可來詣闕外乎來詣欲爲請對乎欲爲陳箚乎欲爲呈疏乎焉有下敎爲名而將信將疑之事乎不在多言斯速退去大臣自當還第而二提學之謂以本職吏判祭官塡差事入於禁標內云萬萬駭然二直提學謂以自鄕上來亦入禁標雖與無端犯禁有異不可仍置付之金吾郞處之
정조 20년
傳于李肇源曰大臣中原任閣臣處已使傳之領相及判敦寧亦以承史往傳下敎
정조 20년
李肇源啓曰卽者議政府錄事來言左議蔡濟恭右議政尹蓍東以爲嚴敎之下震懍靡措走伏金吾門外恭竢鈇鉞之誅云仍納命召何以爲之乎敢稟傳曰勿待命事遣史官傳諭仍傳命召旣見沁都狀啓則有何疑而不爲還第領相判敦寧亦令承史偕往本第後復命卿等分義何敢坐要恩禮以待偕往之命乎此意一體傳諭
정조 20년
李肇源啓曰卽者義禁府都事來言左議政蔡濟恭判府事李秉模右議政尹蓍東今方待命於金吾門外云係是大臣去就敢啓傳曰知道
정조 20년
李肇源啓曰卽者中樞府錄事來言判府事李秉模以爲嚴敎之下震懍靡措走伏金吾門外恭俟嚴誅云係是大臣去就敢啓傳曰時任大臣批答同傳
정조 20년
以京畿監司金文淳拿處傳旨傳于李肇源曰莫若官村無事守臣分揀道臣何論此傳旨勿施
정조 20년
以京畿都事趙得永狀啓觀察使金文淳方在待勘中狀啓及日次膳狀依例代行事傳于李肇源曰傳旨旣命分揀卽爲察任事下諭于道臣
정조 20년
傳于李益運曰前假注書徐俊輔仍察廳任前假注書尹致永仍察上注書之任
정조 20년
韓用龜以都摠府言啓曰副摠管尹弼秉以漢城府右尹本府坐起晝仕出去而逐日赴坐煩稟未安入番間除草記往來之意敢啓答曰知道
정조 20년
韓用龜以備邊司言啓曰端午在近各陵寢祭官當爲差遣而侍從罷散甚多難以分排云在前如此之時連有請敍之規矣侍從堂上堂下違牌坐罷人員竝爲敍用令該曹口傳付軍職何如傳曰允
정조 20년
兵曹口傳政事副護軍成德雨李喆模
정조 20년
韓用龜以二所巡廳言啓曰去夜二更量犯夜人幼學姜啓臣執捉依例移送秋曹之意敢啓傳曰知道
정조 20년
李肇源以刑曹言啓因二所巡廳啓辭去夜二量犯夜幼學姜啓臣執捉移送秋曹事命下矣姜啓臣依更數決笞五十度放送之意敢啓傳曰知道
정조 20년
禮曹行護軍李鎭翼今四月二十六日卒逝弔祭致賻依法例擧行何如判付啓依所啓施行爲旀致賻加送其子待闋服卽爲調用事分付爲旀已過屢日之後今始登聞難免稽忽之責卿則推考雖以吏曹別致賻之單言之若非經歲或過屢朔近來謬規殊非法意嚴飭該曹爲良如敎
정조 20년
丙辰四月二十九日辰時上御誠正閣藥房入診諸承旨持公事入侍時提調沈頤之副提調閔台爀行都承旨黃昇源左副承旨李肇源右副承旨李晉秀同副承旨韓用龜假注書金熙洛洪奭周記事官吳泰曾金履永檢校待敎徐有榘醫官金光翼金孝儉金光國白成一李周憲李惟鑑丁希泰以次進伏訖頤之曰日間聖體若何上曰一樣矣頤之曰王大妃殿氣候若何上曰一樣矣頤之曰惠慶宮氣候若何上曰一樣矣頤之曰膈候則近來若何上曰或歇或作而大抵一樣矣頤之曰暑熱漸劇而涼劑亦難連進醫官旣待令使之診候議定湯劑宜矣上曰欲觀來月間動靜而爲之今姑置之可也上曰昨日之雨雖未遍洽亦不無少益耶頤之曰秧節在近亦多豐徵若連得甘霈則漸可移秧矣上曰近來致賻單子之不卽入啓每致經歲十字缺近亦太過在前則身在藥院者只是十字缺犯染必至經月然後乃敢十二字缺亦不相通風俗迫隘所關非三字缺後則自今七字缺知期於頑革舊習可也上曰日前華城上疏人禹夏永誰也頤之曰禹性傳之七代孫云矣上曰觀其疏則頗有經綸矣頤之率醫官先退上曰讀奏公事肇源讀奏吏房公事京畿監司金文淳狀啓麻田郡守李商到任事用龜讀奏兵房公事北兵使鄭觀采啓本宣傳官南志復等分防事京畿水使具世勣狀啓僉使高景洙兵船新造事離鎭事黃海監司徐邁修狀啓司諫趙錫晦上來時給馬有旨祗受事肇源讀奏刑房公事全羅監司徐鼎修啓本罪人李鼎運放送事命各書判付訖台爀晉秀以無公事先退命書傳敎曰雖爲其弊邑之剸決而除補遞易則可悶適有見承旨外補傳敎中康津以韓山改書分付仍命退諸臣以次退出
정조 20년
行都承旨黃昇源坐行左承旨閔台爀坐行右承旨李益運生直左副承旨李肇源坐右副承旨李晉秀坐同副承旨韓用龜坐直注書柳遠鳴病一員未差假注書尹致永仕徐俊輔仕直事變假注書閔榮祖仕
정조 20년
李益運啓曰來初五日朝參日次而景慕宮夏享大祭齋戒相値頉稟之意敢啓傳曰知道
정조 20년
李肇源啓曰合辭方張之時兩司無詣臺之員事甚未安除在外未署經外未肅拜人員竝卽牌招何如傳曰允
정조 20년
傳于李益運曰坐直承旨入侍
정조 20년
黃昇源以吏曹言啓曰今此端午祭祭官中時無職名人員令該曹口傳付軍職何如傳曰允
정조 20년
黃昇源以吏曹言啓曰今此各陵殿宮園墓端午祭祭官當爲磨鍊以入而除老病實故無以推移分排之路依近例刑官司饔院官員及獻官執事年限已準人通融塡差之意敢啓傳曰知道
정조 20년
黃昇源以吏曹言啓曰本曹佐郞宋知濂呈狀內矣身素患痰癖之症當此換節之時猝然添劇萬無起動供職之望云身病旣如是則不可强令察任今姑改差何如傳曰允
정조 20년
李益運以司饔院監膳提調意啓曰鷹師貢人等呼訴內京貿山雉今已垂乏將無以推移封進云依前傳敎定式今日爲始各殿宮日下生雉以活鷄全數代捧之意敢啓傳曰知道
정조 20년
李晉秀以兵曹言啓曰知弓品堂上李明運今春等進上弓子看品在卽而身病猝重實無赴進之望云改差其代以無故人啓下卽蒙遞感惶彌深跧伏鄕廬租安徹分今者本道道臣宣布有旨內辭意而因虹貫之異下求言之敎廣詢草野盛意藹然臣受國厚恩報答無路而愛君一念根於秉彝當此因災警懼思聞昌言之日不能泯默而敢獻一得之懇伏惟聖明垂察焉夫災異之生其意難測而不過曰上天之仁愛必欲其警惕振奮者也今春寒燠之乖常雨暘之違時誠非細憂而淫虹之干陽又適在此時殿下之兢惕修省其可少忽乎然而避殿減膳旁求善言應天之文也責己省愆善推仁心應天之實也應之以文則雖有群策之陳而無益於災沴之荐疊應之以實則不必嘉言之求而可見其感應之甚捷古人所謂應天以實不以文者良以是也古今遇災者孰不恐懼修省而能應以實者千載罕覯殿下之應天其果以實而不以文乎昊天曰明日監在玆降祥降殃如響應聲而治亂興衰之判於是則殿下其可恐懼而已不思所以盡其實也然而實與不實不必他求只在於殿下之一心蓋君心萬化之本源而端本淸源治效休明則臣所謂應天以實者只是以實心行將去而其目有三一曰去偏私天無私覆地無私載日月無私照王者奉三無私人君法天行化而不過曰無私而已私非但徇人慾之謂而凡於酬應事物之際苟或有心而爲之則是亦私也故曰天地之常以其心普萬物而無心聖人之情以其情普萬事而無情惟其有情而不能無情也故未能廓然大公而與天地同其大也殿下誠於夜氣淸明之時虛心舒究而澄淸源頭藹然自發行其所無事於日用事爲之間則旣無意必亦絶固我正如天地之含弘日月之普照而環東土民物咸囿於弘造之殊私矣二曰崇節儉易曰天地節而四時成節以制度不傷財不害民程子之傳曰天地有節故能成四時無節則失序也人慾之無窮也苟非節以制度則侈奢至於傷財害民矣剛節柔柔節剛當寒而寒當暑而暑不失序而以成四時者天地自然之節也立制度以爲節飮食裘葛隨時適宜天秩有禮人欲不肆而不至於傷財害民者法天地自然之節也聖人制作法度罔不從節字中做出來而斟量損益上下俱足措國勢於亨泰之域則大禹之惡衣周文之卑服良以此也伏願殿下節以制度一循天秩之禮而以儉約之德躬行以率則民間之侈習自革惜天財而紓民力矣三曰求賢才書曰旁招俊乂列于庶位俊乂之旁招豈不以輔治經邦之必賴於賢才乎夫文業者才之末也而文華愈麗實德愈喪今之抽黃媲白釣聲名干利祿者果皆經邦而輔治乎當今之世不得不以科目取人而專尙科目不求士於科目之外則何以得賢才而列于庶位耶目今人才藐然懷抱才器者固難其人而天生一世才自足了一世事則豈必無守道山樊杜門求志不苟售於有可者乎如有其人而不與共天職使老於丘壑誠非國家之福也伏願殿下博詢精擇必得賢才苟有經行卓異才可適者不次收用取以文華兼用實使不至崇文而蔑質才勝而德薄則庶回淳厚之風而可無才難之歎殿下英姿睿質卓冠百王三五之治不難追踵而環顧四方恬憘因循人心世道月異而歲不同無怪乎上天之譴告而變異之層生也上應天心下答民望惟於殿下之以實心求治而災祥之應其幾甚微間不容髮一念之善而休徵自臻一念之不善而咎徵必生可不懼哉漢臣劉陶有言曰天災不有痛於肌膚震食不卽損於聖體故蔑三光之謬輕上天之怒伏願殿下惕然奮勵振發精明誠心向治然後延訪訏謨開廣聰明則一言一藥罔非裨益治道不然則頒綸詢謨不過應文備數而已今臣所獻三言雖淺近切於時宜政弊民隱可言者非不多矣而此特其大綱也大綱旣擧則其餘自可推而行之然而三言之中偏私之去又其要領也偏私其去則庶事百爲皆從天理中流出而治法政謨之粹然一出於正自可知也夫如是則時務之不患不知民隱之不患不察而弭災之方不須多也伏願殿下反己深省一循天理以啓東方無疆之業不勝幸甚云云省疏具悉爾能應旨言事殊可嘉也所陳當留念矣
정조 20년
檢閱吳泰曾金履永疏曰伏以臣等忝居簪筆之班今日不一言是負殿下也殿下之有言有動皆記之而特不言者以其有大臣也以其有諫臣也大臣諫臣旣不得可言之路則史臣亦不得不言矣今殿下十一字抹下此誠人臣抗言效命之會而大臣不得入諫臣不得入以至玉署空虛喉院寂寥臣以三寸管特書今日光景則後世何觀焉伏願殿下亟收門路阻搪之命以開臣僚引接之路仍治臣等出位言事之罪焉云云省疏具悉門路不期開而自開所辭依施
정조 20년
丙辰五月初一日寅時上御誠正閣諸承旨持公事入侍時行都承旨黃昇源行左承旨閔台爀行右承旨李益運左副承旨李肇源右副承旨李晉秀同副承旨韓用龜假注書尹致永徐俊輔記注官安經心金良倜檢校待敎徐有榘以次進伏訖昇源曰昨日口傳下敎臣等第當信如金石而臣等忝在近密其來其去漠然不知此是臣等之罪也旣知其有此過中之擧而亦未得一言仰陳臣等之罪尤可謂萬死有餘殿下何爲此過中之擧耶上曰旣有昨日下敎何必更說耶其來何來其去何去昇源等曰雖以昨日下敎觀之可知其城闉矣臣等之心豈不欲腐痛欲死乎上曰各房進奏公事可也上曰無公事房先退益運肇源晉秀用龜先退昇源讀奏京畿監司金文淳狀啓分揀察任事有旨祗受事台爀讀奏京畿監司金文淳狀啓捉虎連頭骨上送事及渰囕死人恤典題給事上命分書判付命書傳敎曰兵工換房昇源曰同罪未敍人隨卽提稟事曾有定式矣左副承旨李肇源旣已蒙敍除職而前承旨鄭尙愚係是同罪之人故敢此仰達矣上曰敍用可也出擧條上曰推考房誰也肇源曰臣是推考房也上曰是仍房乎肇源曰然矣命退諸臣以次退出
정조 20년
丙辰五月初一日卯時上御重熙堂右承旨入侍時行右承旨李益運記事官柳遠鳴記注官安經心記注官金良倜以次進伏訖上曰翰林上疏持入賤臣承命出持入進伏命書批答益運曰今日拜辭僉知申光河旣呈下直單子不爲入來事甚未安原單子勿施從重推考何如上曰依爲之出擧條命退承史以次退出
정조 20년
丙辰五月初一日酉時上御重熙堂坐直承旨入侍時行右承旨李益運假注書徐俊輔記注官安經心金良倜以次進伏訖上曰昨日諸大臣來會時左相則不爲入來耶益運曰以病不得來會云矣上曰諸臣必因沁留狀啓之疑晦而大抵皆是風聲鶴唳矣昨今之乍會乍罷豈有如此顚倒之擧措乎上曰恩重經偈卿見之乎益運曰未見矣上曰左相賡韻善作矣上曰恩重經卽佛經而其說與吾儒敦倫報本之意相合今方令監印所印出而偈語則名是大報父母恩重偈也同是外道而以此頒賜於重午等令節不有愈於禳辟諸符耶益運曰聖敎誠然矣仍命退承史以次退出
정조 20년
行都承旨黃昇源坐行左承旨閔台爀坐行右承旨李益運坐直左副承旨李肇源坐右副承旨李晉秀坐同副承旨韓用龜坐直注書柳遠鳴病一員未差假主書尹致永仕直徐俊輔奉命出去事變假注書閔榮祖仕
정조 20년
傳于李肇源曰濟州判官入侍
정조 20년
以領議政洪樂性行判敦寧金履素判府事李秉模右議政尹蓍東出城及領右相命召來納啓辭傳于李益運曰思傳設爲九經之目以訓有天下國家之人而敬大臣居其一大抵大臣處百僚之上以敬一字事一人一人者亦以這一字醻之相須共成之意有如是萬有一大臣不敬一人一人者雖欲致敬於大臣得乎國而無九經其國爲國卿等曾或聞之乎昨夕去夜至于今曉卿等之事欠敬乎不欠敬乎再昨之相率還第卿等之秉執在於予言不敢謂不信而其後別無新出之事端何爲而齊集闕外又何爲而旣退又集至發二品來會之令乎若以沁留之初狀再啓爲動心之端而體貌之顚倒有不暇顧忌云爾此亦有大不然者勉循之敎旣在再昨日卿等赴公之後縱卽還發計程必未及於沁啓封發之時事勢之如此輿儓亦能知得以卿等老成籌識寧或念不及此乎然則再昨之還第何所據也昨今之屢會何所當乎再昨之篤信如非眞箇篤信昨今之奔遑必是備例奔遑二者之中無辭可解於是乎卿等能敬予一人乎寒心云云猶屬歇後到此予雖欲致敬於卿等用武無所猶且兢兢於九經之不可闕一玆遣史官傳諭此意時任大臣許還傳命召更有些毫煩浼於此時九經自九經國體自國體何顧於食言司官已令政院招待卿等知悉入城事一體傳諭於出城諸大臣時原任大臣出城啓辭批答還入大臣不敬一人一人者雖欲致敬於大臣得乎十八字拔之
정조 20년
傳于李益運曰聞傳諭史官回奏之言大臣以傳諭句語中有難安處爲言傳諭中數句抹下此意使之知悉入城後去就依例書入
정조 20년
李益運啓曰卽者議政府錄事來言領議政洪樂性右議政尹蓍東今方還第云係是大臣去就敢啓傳曰知道
정조 20년
李益運啓曰卽者中樞府錄事來言行判府事李秉模今方還第云係是大臣去就敢啓傳曰知道
정조 20년
李益運啓曰卽者敦寧府錄事來言行判敦寧金履素今方還第云係是大臣去就敢啓傳曰知道
정조 20년
兵曹口傳政事護軍洪義榮李亨元副護軍鄭尙愚宋銓
정조 20년
傳于韓用龜曰騎馬一疋立之史官一員待命
정조 20년
以江華留守金履翼狀啓一轎雖已下來當初三轎之分從他津路之狀憂憤震剝不敢晏然當日卯時量離營上去事傳于李肇源曰載轎船隻之一如官行之樣卽內需司奉命官員齎持啓下公文分騎各船也渠輩雖卑微旣曰奉命名以官員則擧碇行船用奉命官行之例事理卽然其向之處何難知得大抵分送各岐者亦出於爲脫瘴鄕而事勢所驅又不得不勉屈初意則卿之上來殊無意味若非昨日大臣之擧措其還何待更敎卿其知悉復路以爲爲人臣草莽君命弁髦王言者之戒事回諭
정조 20년
以江華留守金履翼狀啓臣到通津府得接中軍金璿等所報則當日巳時量奉標信官員二員領一飾轎越津午時量官員二員領一飾轎秣馬將往本府申時量奉標信內司別提二員領一飾轎越津竝與去月二十九日一飾轎而合爲四轎臣則酉時量還發還營嚴飭防守計料事傳于李肇源曰狀辭雖張皇轎數可謂無差卿且還營今則安帖稍俟數日依前廟堂知委持事例冊子須卽來待事令廟堂行會
정조 20년
閔台爀以戶曹言啓曰臣時秀今日以全羅道聖堂倉漕船點檢事出來江上矣本道群山倉所屬鎭安等七邑乙卯條田稅大同合米一萬五千六百十八石零太三千一百八十一石零本倉元漕船十九隻分載追後無事來泊于西江前洋故一體點檢之意敢啓傳曰知道
정조 20년
李晉秀以兵曹言啓曰五衛將金基昶身病猝重時月之內無望供職呈病乞遞宿衛輪番之任不可久曠改差何如傳曰允
정조 20년
左議政蔡濟恭箚曰伏以卽伏聞時原任諸大臣以昨會闕下今日朝筵聖敎截嚴竝皆逬出城外臣不勝驚悚之至昨日僚相以啓語疑眩不可不會朝房相議之意書報於臣而臣適積病復發無以起動不得隨其後今乃因昨日之會諸僚相承此嚴敎臣若欲同爲引義則身不赴矣去就不可與同若欲晏然在家則臣之所秉義理與僚相無少異同以賤疾而不能參座豈足爲可恕之端乎自念情勢進退維谷罔知攸爲玆敢疾聲仰籲伏乞聖慈亟削臣所帶相職以安私心以警具僚焉仍念此時防守何等嚴密則凡係約束遮截一府之內惟中軍是恃而況上營空虛之時其所擧行尤不容毫忽疎慢聞中軍金璿當此之際袖手傍觀有若不關自己事者然事之駭痛孰甚於此臣謂當該中軍亟施竄配之典斷不可已矣取進正答曰省箚具悉卿懇中虛爲誠之象上巽然後下說中實爲孚之象盈缶然後有吉否德忝位誠未相孚致令任股肱之託者折旋未盡中矩而朝筵無隱之諭添一情勢蒼黃出城重駭瞻瞩靜言思惟予甚靦然此際卿又以不同其退尋箚自引過矣過矣附陳金璿竄配事渠其敢容喙下手於其時乎不允卿須安心竢間視事仍傳曰此批答遣史官傳諭
정조 20년
丙辰五月初二日卯時上御誠正閣諸承旨持公事入侍時行都承旨黃昇源行左承旨閔台爀行右承旨李益運左副承旨李肇源右副承旨李晉秀同副承旨韓用龜假注書尹致永徐俊輔記注官安經心金良倜檢校待敎徐有榘以次進伏訖上曰雖有刑官通融塡差之例健元陵獻官不可以刑官爲之使之換差可也上曰顯隆園獻官則留守當爲之今間似當受香下去矣益運曰然矣昇源等起伏方欲進奏上曰卿欲奏何事乎十四字削到今更有何可言耶誠萬萬駭然矣都承旨予每以善人知之故先朝時一番受刑至今爲之憫惻矣以今日擧措觀之則昔日處分不爲過矣卿則爲先拿處斯速退去昇源退出肇源曰知申處分似過中矣上曰爾等何敢如此乎命肇源書傳敎曰都承旨爲先下義禁府囚之南間諸承旨爲先遞差台爀等先退上曰遞差中一員姑爲奏事可也肇源讀奏慶尙監司李泰永狀啓金泉察訪朴忠煥到任事武兼金鎭五病親呈辭都摠經歷李東馝病親呈辭全羅監司徐鼎修狀啓給馬有旨祗受事上命書判付命肇源書傳敎曰知申今日擧措太不知嚴畏之義極爲駭然而今番事端皆欲無頉則豈有異同承旨等處分姑置之上曰濟州判官入侍賤臣承命出傳與濟州判官朴鼎元偕入進伏上曰爾是鄕人似難遠赴特許改差焉仍命書傳敎曰濟州判官仍任前職令該曹口傳擇差仍命退承史以次退出
정조 20년
丙辰五月初二日辰時上御重熙堂右副承旨入侍時右副承旨李晉秀假注書徐俊輔記注官安經心金良倜以次進伏訖上曰今日知申擧措誠駭然矣司屬使政院招待何以爲之乎晉秀曰諸臣死不敢承命云矣上曰知申方在何處乎晉秀曰在院中矣仍命退承史以次退出
정조 20년
行都承旨黃昇源坐行左承旨閔台爀坐行右承旨李益運坐直左副承旨李肇源坐右副承旨李晉秀坐直同副承旨韓用龜坐注書柳遠鳴病一員未差假注書尹致永仕直徐俊輔仕事變假注書閔榮祖仕
정조 20년
李肇源啓曰檢閱吳泰曾金履永等上疏批旨所辭依施事命下矣何傳旨捧入乎敢稟傳曰渠等旣請出位言事之律而律無可施令該府旁照可引之律草記
정조 20년
李肇源以義禁府言啓曰政院啓辭內檢閱吳泰曾金履永何傳旨捧入事批旨內渠等旣請出位言事之律而律無可施令該府傍照可引之引草記命下矣取考律文則大明律公式條有曰若越理犯分侵人職掌行事者笞五十矣吳奉曾金履永等以此律傍照勘處何如傳曰允以私罪施行可也
정조 20년
李肇源以義禁府言啓曰檢閱吳泰曾金履永等以越理犯分侵人職掌行事者笞五十律傍照勘處事草記批旨內允以私罪施行可也事命下矣吳泰曾金履永等拿囚而竝以私罪各笞五十收贖解見任放送之意敢啓傳曰知道
정조 20년
丙辰五月初三日卯時上御重熙堂禮房承旨入侍時行右承旨李益運假注書尹致永記注官安經心金良倜水原留守趙心泰以次進伏訖上命書傳敎曰史官一員待命騎馬一匹立之上曰上番兼春秋進前上敎曰今日夕卽寧陵行祀日也卽爲馳往祭品精備與否先爲奉審端午享亦未遠其間以暗行樣局內木根有無兼爲摘奸留在端午祭享時竝爲奉審以來也上曰昨日之雨萬萬多幸矣且初二日之雨素稱大有之慙云誠好誠好如是則麥登之外人心庶可安靜豈不幸哉上敎心泰曰卿之受諡之日胡不設宴乎心泰曰人家多有不幸之例故未行矣上曰上客卽畿伯乎心泰曰然矣上曰近來牛禁以華城城役設禁云云而城役則買牛用之所謂云云誠訝矣牛禁卽右相初拜後事業而誠得廟堂之體到今無論某道取其尤甚邑一兩守出其不意除去則庶有實效矣心泰曰誠然矣上曰我國最多者卽牛也右相旣發端自今年爲始永爲洞禁極好矣上曰禁軍事尙未出場卿議果何如諸將臣之議亦何以則爲可云耶心泰曰臣愚見淺短別無出人意見而還屬一節似未穩當各營門次次區處亦未輕議矣上曰此是干和之一端軍律紀綱姑捨是竝爲還屬快人耳目輿情洽然則有何關係乎心泰曰亦是一道然則前禁軍別將勘罪斷不可已矣上曰近來右相尙未從容引接故姑未議定耳上曰大臣以不敬一人等句語引義耶今旣抹下似無礙矣益運曰以司官一節似爲然矣上曰朝紙中司官之司字以司字書之耶以日字書之耶注書出問坐直承旨以入也賤臣回奏曰考見各司朝報則皆以司字書之矣上曰禮房出爲傳香承史以次退出
정조 20년
行都承旨黃昇源坐行左承旨閔台爀坐行右承旨李益運坐直左副承旨李肇源坐右副承旨李晉秀坐同副承旨韓用龜坐直注書柳遠鳴病一員未差假注書尹致永仕徐俊輔仕直事變假注書閔榮祖仕
정조 20년
傳于李益運曰禮房承旨馳詣宗廟永禧殿景慕宮奉審摘奸以來
정조 20년
李晉秀啓曰事變假注書閔榮祖身病猝重勢難察任今姑改差何如傳曰允
정조 20년
以校理鄭東觀修撰宋翼孝牌不進罷職傳旨傳于李益運曰只推
정조 20년
李益運啓曰玉堂上下番俱空已至多日事甚未安校理鄭東觀修撰宋翼孝旣有只推之命卽爲牌招以爲入直之地何如傳曰允以修撰宋翼孝牌不進罷職傳旨傳于李益運曰只推
정조 20년
李益運啓曰玉堂上下番俱空已至多日事甚未安修撰宋翼孝旣有只推之命更卽牌招入直何如傳曰允
정조 20년
以修撰宋翼孝再牌不進罷職傳旨傳于李益運曰只推
정조 20년
兵曹口傳政事副護軍金啓洛
정조 20년
傳于李益運曰發遣吏郞諸執事淸齋與否摘奸以來
정조 20년
傳于韓用龜曰留院上疏入之
정조 20년
負罪臣洪樂性金履素李秉模尹蓍東疏曰伏以臣等日昨負犯死無以贖其罪之萬一當事迷闇若心無主宰天奪其魄者然乃以如綸如絲信四時堅金石之王言未能奉持遵守撓攘奔逬不覺其爲不敬之歸臣等雖不忠無狀平昔之欽仰我殿下信服我殿下自以爲人莫如我推以恒情宜不有此而每於此事之當前神魂已自先爽隨處顚錯終犯罔赦之料旋雖回悟尙亦何及誅絶竄殛靡有攸惜逬出都門惶恐俟命聖度天大鈇鉞不加渙發數十行恩旨所以牖誨而鐫責之者發育之仁而霜雪之威也旣又有十八字拔之之敎則其庇覆矜諒不啻天地父母之慈臣等聚首莊讀以汗以涕亟欲進伏刑章以彰其慢而不可得區區行止於此而益無是當之處左拘右掣進退維谷然惟顚倒去就其失也小更事煩浼其罪也大遂乃章皇入城縮伏私次歷屢日而心口相語如醉如癡詩人所謂有靦面目視人罔極者着題於臣等之事矣唐突陳籲惶悚趑趄今始略入文字仰請處分伏乞聖慈亟命有司議臣當伏之律以警具僚以振頹綱復或曲諒其臍噬指咋始迷終悔之實不欲重罪以加之則亦望略施譴罰以禮責免使臣分粗安朝體益尊公私不勝大願臣等無任云云答曰省疏具悉卿等之懇當局者迷自是格言所以致此亦由否德在卿等果何有望須安心視事入此月以後膈氣如期明日宮享與省牲省器而亦不得爲之此時豈可以卿等處義作爲酬應之端竝以此意知悉事一體傳諭仍傳曰此批答遣史官傳諭
정조 20년
丙辰五月初四日辰時上御重熙堂禮房承旨入侍時行右承旨李益運假注書徐俊輔記事官金珍恪記注官金良倜以次進伏訖上曰今日姑未及傳香乎益運曰姑未及擧行矣上曰陵園墓傳香各別操心也上曰獻官皆入來乎益運曰皆待令云矣益運曰長陵忌辰祭獻官金啓洛時無職名令該曹依例口傳付軍職何如上曰依爲之出擧條仍命退承史以次退出
정조 20년
丙辰五月初四日酉時上御重熙堂坐直承旨入侍時同副承旨韓用龜假注書徐俊輔記事官金珍恪記注官金良倜以次進伏訖上曰淸白吏薦京則限在二十日京外則限在晦日而今已過限矣限內不來者使之置之也用龜曰兼春秋金珍恪入侍命下之後不卽待令事極駭然推考何如上曰依爲之出擧條仍命退承史以次退出
정조 20년
行都承旨黃昇源受香行左承旨閔台爀坐直行右承旨李益運坐左副承旨李肇源坐右副承旨李晉秀坐直同副承旨韓用龜奉命出去注書柳遠鳴病一員未差假注書尹致永仕徐俊輔仕直事變假注書未差
정조 20년
藥房提調臣沈頤之副提調臣閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 20년
李晉秀啓曰備邊司郞廳來言今日賓廳日次而景慕宮夏享大祭齋戒相値不得來會云矣敢啓傳曰知道
정조 20년
傳于李益運曰禮房承旨馳詣景慕宮奉審摘奸以來
정조 20년
李益運啓曰玉堂上下番俱空已至多日事甚未安修撰宋翼孝旣有只推之命卽爲牌招入直何如傳曰允
정조 20년
傳于李益運曰奉審承旨入侍
정조 20년
以全羅監司徐鼎修狀啓濟州入送別下錢椒貿穀船隻次第穩泊島中牟麥亦旣登熟事傳于李晉秀曰濟州新牧使柳師模所領別下錢椒貿穀載運船隻去月十六日發船其翌一齊穩泊於朝天館等處而三邑麥農亦皆登稔遍察民勢無難保之慮云於是乎耽羅賑救可謂能事畢矣夙宵用心之餘豈勝喜幸道臣守臣狀辭旣如此則其所回諭何可踰日卽令廟堂申明嚴飭守臣到任以後益加採察民情差待牟麥快熟島民乂安更以島中形止一從所見狀聞事分付
정조 20년
李晉秀以都摠府言啓曰今日入直內三廳武兼禁軍及軍兵等當爲中日習射而景慕宮夏享大祭齋戒相値不得爲之之意敢啓傳曰知道
정조 20년
李晉秀以訓鍊都監言啓曰本局千摠尹範行身病甚重勢難察任改差何如傳曰允
정조 20년
丙辰五月初五日卯時上御誠正閣藥房入診入侍時藥房提調沈頤之副提調閔台爀假注書尹致永記事官金珍恪記注官金良倜醫官柳光翼金孝儉金光國朴春源李周憲李惟鑑丁希泰以次進伏訖頤之進前問曰日候甚熱氣候何如上曰一樣矣王大妃殿氣候何如上曰一樣矣惠慶宮氣候何如上曰大體一樣而蔘劑久未進御凡節些少有損微感頻侵誠爲憫然矣第探數日動靜進用蔘橘茶計耳上敎賤臣曰禮房承旨與禮堂入侍承命出傳與左承旨李益運禮曹判書閔鍾顯偕入進伏上曰昨今極熱膈氣之不平姑捨渴症甚劇頃者爲慈宮有瓊玉膏所製而此是藥中初學入德之門故少許有嘗而別無止渴若近來三字刀割一出則大小酬應自多有損甚沓沓矣頤之曰日前下敎實爲過中矣上曰大臣事可謂當局者迷而不知犯科而自犯今則無容更言頤之曰每當此事大小臣僚擧皆失魂自然如此矣上曰日熱雖如此更觀來頭議定何妨耶上曰藥房則先退上敎朴春源曰予近來脾痛滋甚間或麻木鍼灸間試之何如耶春源進前曰伏前未可輕先爲之矣上曰汝經五衛將乎春源曰姑未經矣上敎益運曰見窠擬入之意言于兵判好矣上曰春源汝則先退上敎鍾顯曰姑未受香乎今番夏享膈氣甚苦竟未展拜卿須致誠期於利成也又命曰卿能知所頒新符乎鍾顯曰雖一字終未覺得矣又敎鍾顯曰李命球之己酉事卿能記得乎伊時渠以地理敎授議未歸一至有除汰遠逐之擧大禮旣成之後何有所拘乎到今思之則渠言多有符焉可謂奇異矣此後勿拘例授官職依前調用好矣又敎曰池景喆擇日之手姑未試之而卿則多年禮堂謂之日官可也鍾顯曰實無所知矣又敎曰淸白吏皆已書入云乎鍾顯曰盡是先輩軒秩實難取捨得當故姑未修正大臣亦以獨當尤難云矣上曰勿推勿罷此後一依定式樣爲之事關飭可也命退諸臣以次退出
정조 20년
丙辰五月初五日午時上御便殿軍士房承旨來待諸臣同爲入侍時右副承旨李晉秀假注書徐俊輔記注官金良倜廣州留守徐有隣京畿監司金文淳定例堂上徐龍輔李晩秀以次進伏訖上敎文淳曰今番之雨無不足之慮云耶文淳曰高燥處雖未周洽其外有水根處皆得霑足云而繼此一霈方此顒企矣上曰牟麥何如云耶文淳曰春牟可謂大豐而秋牟則未免穴農云矣上曰牟麥何間當收穫云耶文淳曰秋牟望間當收獲而春牟亦當於晦間收穫云矣上曰今年年事農人輩以爲何如云耶文淳曰雖未知食實之如何而以今觀之可謂大豐之兆矣上曰畿伯先退文淳退出上敎晩秀曰奎章全韻幾何印出耶晩秀曰方張印出矣上敎有隣曰內外營節目皆已釐正耶有隣曰日前與華留往復相議幾皆釐正矣仍命退諸臣以次退出
정조 20년
行都承旨趙尙鎭未肅拜行左承旨閔台爀坐行右承旨曺允大坐直左副承旨金翰東解由未出右副承旨李晉秀坐同副承旨韓用龜坐直注書柳遠鳴病一員未差假注書尹致永仕徐俊輔仕直事變假注書宋應圭仕
정조 20년
李晉秀啓曰大司憲徐有臣未肅拜執義李城輔掌令金星甲任長源持平趙彦哲崔璧在外監察茶時之意敢啓傳曰知道未署經守令有之云與臺諫在外人竝許遞今日政待下批與未肅拜人員牌招可也
정조 20년
傳于李晉秀曰禮房承旨入侍
정조 20년
閔榮祖改差代宋應圭爲事變假注書
정조 20년
承旨前望單子入之曺允大金翰東落點
정조 20년
李晉秀啓曰修撰宋翼孝旣有只推之命卽爲牌招入直何如傳曰允
정조 20년
曺允大啓曰玉堂上下番俱空已至多日事甚未安今日政新除授玉堂竝待下批牌招以爲推移入直之地何如傳曰允
정조 20년
有政吏批判書沈煥之受由在外參判黃昇源進參議宋煥箕在外行左承旨閔台爀進啓曰判書沈煥之受由在外參議宋煥箕在外未肅拜小臣獨政未安可以爲之敢稟傳曰仍爲之以趙尙鎭爲承旨朴宗來爲大司諫張至顯爲司諫李儒修洪修浩爲掌令李尙寯姜彙鈺爲持平鄭魯榮爲正言李翊模爲校理朴鍾淳爲副校理金近淳爲修撰金熙采爲副修撰申光履爲工曹判書魚用謙爲刑曹參議沈煥之爲兼知經筵洪光一爲吏曹佐郞尹弘心爲興海郡守李光鉉爲濟州判官洪明浩爲左尹監察單朴鼎元仍任前職事承傳
정조 20년
兵批判書具㢞進參判李敬一病參議朴聖泰入直參知李義駿病以林道浩爲都摠管洪周萬爲同知朴春源李文漢張宅祚爲五衛將申應周爲訓鍊都正李元采尹說爲僉知徐福禧崔重植爲景福將方允謙金時弘爲慶熙將田遇聖爲訓鍊判官宋翼孝爲文兼蔡顯五爲慶尙右兵虞候具世勣爲副摠管大護軍申思運護軍李鼎揆副護軍宋銓尹光顔李海愚副司直趙錫晦金星甲任長源趙彦哲崔璧以上竝單付景福將二單全啓璋金潤心副摠管單林道浩
정조 20년
韓用龜以兵曹言啓曰五衛將趙華錫身病猝重時月之內無望供職呈狀乞遞宿衛輪番之任不可久曠改差何如傳曰允
정조 20년
以校理李翊模副校理朴鍾淳修撰金近淳副修撰金熙采牌不進罷職傳旨傳于曺允大曰只推
정조 20년
傳于曺允大曰昨聞筵臣言大臣之難安者卽於是乎數句云早知如此則何難拔之令入侍承宣一例拔之此意令備郞傳于領相仍令諸大臣聞知
정조 20년
以平安兵使任嵂狀啓龍川府使黃仁煐彌串僉使任尙珍決棍有分揀之命而輕先決處惶恐待勘事傳于李晉秀曰勿待罪事回諭
정조 20년
趙尙鎭以吏批言啓曰濟州判官朴鼎元仍任前職事命下矣司憲府監察李宗烈除拜時原望筒勿施仍任下批之意敢啓傳曰無異無故作散待窠收用可也
정조 20년
韓用龜以兵曹言啓曰內弓房弓人李興柱來告內渠以丙申年入屬至今年二十一年服役造納弓子已滿千數云依定式取考知弓品堂上啓下單子及本曹錄置成冊則丙申秋等至今春等二十一年服役造納弓子爲一千四十張的實矣服役年條造納弓子數爻旣已準限弓人李興柱依定式帖加成給何如傳曰允
정조 20년
韓用龜以備邊司言啓曰卽見江華留守金履翼狀啓則以爲本府原還今無餘存麥嶺保活之方農糧補助之道惟望加分一路民訴鎭報逐日繼至留庫米中限一千五百石加分事請令廟堂稟旨分付矣本府穀簿近甚不敷加請還分多有已例而見今應分旣畢農糧難繼則島中民情在所當念依狀請數爻許令加分以爲救急作農之地事分付何如傳曰允
정조 20년
丙辰五月初六日辰時上御誠正閣諸承旨持公事入侍時行都承旨黃昇源行左承旨閔台爀行右承旨李益運左副承旨李肇源右副承旨李晉秀同副承旨韓用龜假注書尹致永徐俊輔記事官金珍恪記注官金良倜檢校待敎徐有榘以次進伏訖上曰各房進奏公事也昇源讀奏慶尙監司李泰永狀啓義興縣監李宗明到任事及興海郡守李敏植遭母喪事上命書判付台爀益運用龜各奏無公事上曰無公事房承旨先退台爀等退出肇源讀奏全羅監司徐鼎修啓本罪人李世雲綾州牧到配事及玉堂林漢浩等押到泰仁縣事咸鏡監司趙宗鉉啓本罪人朴順三富寧府到配事晉秀讀奏副護軍鄭尙愚掃墳呈辭江華留守金履翼狀啓離營上去事全羅兵使朴基豐狀啓虞候李時菡到任事江華留守金履翼狀啓廣城堡別將田胤興身病罷黜代敎鍊官朴應榟差定事江原監司徐有防狀啓校理沈奎魯上來時給馬有旨祗受事全羅兵使朴基禮狀啓掌令任長源等上來時給馬有旨祗受事平安兵使任嵂狀啓龍川府使黃仁煐等嚴棍事及守令邊將決棍分揀事有旨祗受事上命分書判付上曰吏曹前參判黃昇源仍任前職牌招開政出榻敎上曰未下直監司守令催促下送出榻敎仍命退承史以次退出